ריטה

ביוגרפיה

ריטה יהאן-פרוז (משמעות השם בפרסית: מאיר עולם) נולדה בטהראן שבאיראן, להוריה שמואל ושרונה. אביה של ריטה היה מורה בטהראן ואמה עבדה כספרית. לריטה שלוש אחיות. בשנת 1970, כשהייתה בת 8, עלתה עם משפחתה, וגדלה והתחנכה ברמת השרון. לאורך השנים הוציאה ריטה סינגלים ואלבומים רבים ומוצלחים שזכו להצלחה בארץ ובעולם, בסיועו של רמי קלינשטיין שכתב עבורה רבים משיריה. ריטה היא דודתה של השחקנית והזמרת לירז צ'רכי.
ריטה נוהגת להתראיין באופן תדיר בכלי התקשורת השונים, ובהם קול ישראל בפרסית וכלי תקשורת איראנים נוספים, ערוץ 2 ועוד. בעשור האחרון החלה ריטה להתחבר קצת יותר לשורשיה האיראנים ולהנפיק מספר גרסות כיסוי לשירים פרסיים נוסטלגים, דבר שהקנה לה פופולריות רבה בקרב האוכלוסייה באיראן.

שנות ה-80 של המאה ה-20

את דרכה המוזיקלית החלה בלהקה הצבאית "צה"ל 80" בשנת 1980, לצד בעלה לעתיד רמי קלינשטיין והזמרות שלווה ברטי וחני דינור.
בשנת 1982 החלה ללמוד בבית הספר למשחק "בית צבי". באותה תקופה יצרו קלינשטיין וריטה קשר עם סמנכ"ל חברת CBS, רוני בראון, אשר הזמין אותם לשיר בפסקול הסרט "הפנימייה".
באפריל 1985 עזב בראון את CBS והקים את חברת "הליקון", תוך התחלת עבודה על אלבומי סולו של קלינשטיין ושל ריטה.
בסוף 1985 יצא לתחנות הרדיו השיר הראשון של ריטה, "בגידה", שהלחין קלינשטיין למילים של יעל טבת בו הושקעו מעל 120 שעות אולפן. ריטה הייתה אז עדיין תלמידה בבית ספר למשחק "בית צבי" כשהשיר זינק לראש מצעדי פזמונים ברשתות רבות. הוא שהה שם במשך יותר מחודשיים וצבר השמעות רבות מאוד, הישג חסר תקדים באותה עת.
אחריו יצא הסינגל "שיר אהובת הספן", שכתב יאיר לפיד על בסיס הספר ים המוות של הסופר הברזילאי ז'ורז' אמאדו שגם הוא זכה להצלחה רבה.
בתחרות הקדם-אירוויזיון 1986 שרה ריטה את השיר "שביל הבריחה" שכתבה מיכל ברנט והלחין קלינשטיין. השיר זכה במקום הרביעי בתחרות ואף על פי שלא הגיע למקום הראשון, היה לאחד הלהיטים הגדולים בישראל באותה שנה, וזכה בתואר שיר השנה במצעד הפזמונים העברי השנתי של רשת ג'. הופעתה שכללה ז'קט צהוב שנשמט וחשף את כתפה עוררה התעניינות רבה והפכה אותה לדמות מדוברת מאוד.
באפריל 1986 הוציאה את אלבומה הראשון, שנקרא בפשטות "ריטה", בהוצאת הליקון. האלבום זכה להצלחה גדולה, נמכר בלמעלה מ-150,000 עותקים, ועד היום נחשב לאלבום הבכורה הנמכר ביותר בישראל. בנוסף ל"שביל הבריחה", "בגידה" ו"שיר אהובת הספן", בלטו באלבום השירים "עבד של הזמן" שריטה כתבה בעצמה, וביצוע לשירו של חיים נחמן ביאליק "הכניסיני תחת כנפך" בלחן עממי, שקצבו היה איטי מאוד. פרט ל"עבד של הזמן", כתבה ריטה גם את "לךָ" ואת "עוד איש בודד". קלינשטיין עיבד את כל שירי האלבום, והלחין את כולם פרט ל"הכניסיני תחת כנפך" עם הלחן העממי. במצעד הפזמונים השנתי זכתה ריטה בתואר זמרת השנה.
באותה שנה השתתפה במחזמר "גבירתי הנאווה", ובדואט עם קלינשטיין "שבועה", שהופיע באלבומו "ביום של הפצצה". במופע לילדים "הפסטיבל" בצבעים טבעיים שרה את השיר "רגע פרטי", שהלחין קלינשטיין למילים של אהוד מנור ובנוסף ביצעה עוד שני שירים בפסטיבל זה ביניהם שיר אהובת הספן.
בשנת 1987 הוציאה ריטה את האלבום "Breaking Those Walls", אשר כלל גרסאות באנגלית לשירי אלבומה הראשון, בנוסף לחידוש לשירם של להקת פוליס "Roxanne". האלבום הופץ בישראל ובאירופה. האלבום לא עמד בציפיות הגבוהות, אך לפי דיווחי "הליקון", הוא נמכר בכ-40,000 עותקים והגיע למעמד אלבום פלטינה. האלבום כלל גם שלושה שירים חדשים, שיר הנושא, השיר "Slow down" (לו צולם אף קליפ מושקע ב-"סיבה למסיבה") ואת "Mirror of Love", שתורגם מאוחר יותר לעברית על ידי יעקב גלעד, והפך ל"נוצה ברוח".
במרץ 1988 הוציאה את אלבומה העברי השני, "ימי התום", בהפקה של קלינשטיין ובעיבודים של קלינשטיין, אלון הלל, נאור דיין ובנצי גפני. קלינשטיין גם הלחין את רוב שירי האלבום, שבו נכללו להיטים כ"בוא" שכתבה מירי פיגנבוים, "עטוף ברחמים" שכתב אהוד בנאי, "אני חיה לי מיום ליום" שכתב חנוך לוין וביצעה במקור תיקי דיין בלחן שונה, "הנסיכה והרוח" שכתב עלי מוהר והלחין יהודה פוליקר, "ימי התום" שכתבה צרויה להב, "כמו בתמונה" שכתב אברהם חלפי, "תחת ירח ערבי" שכתב פנחס שדה ו"חברה" שכתבה ריטה עצמה. גם "ימי התום" זכה להצלחה גדולה, והגיע למעמד אלבום זהב תוך יומיים. בסך הכל נמכרו ממנו כ-120,000 עותקים. בשנת 1989 זכתה ריטה בפעם השנייה בתואר זמרת השנה.
לאחר הוצאת "ימי התום" יצאה ריטה לסיבוב הופעות, שבמהלכו הקליטה את השיר "מחול מטורף" שכתבה מירי פיגנבוים. השיר הפך ללהיט, אבל יצא רק על גבי תקליט שדרים ולא נכלל באף אחד מאלבומיה חוץ מהאוסף שיצא לה בעתיד. בשנת 1989 השתתפה בסרט הקולנוע "אלף נשותיו של נפתלי סימן טוב" לצידו של יוסי פולק, עליו זכתה בתואר "שחקנית השנה" בטקס פרסי האקדמיה הישראלית לקולנוע. בסוף השנה השתתפה פעם נוספת במופע לילדים "הפסטיבל", בו שרה את השיר "כובע קסמים" שהלחין קלינשטיין למילותיה של לאה גולדברג.

שנות ה-90 של המאה ה-20

בשנת 1990 לא התקיימה תחרות הקדם-אירוויזיון, וריטה נשלחה לייצג את ישראל באירוויזיון 1990 שנערכה ביוגוסלביה, עם השיר "שרה ברחובות" שהלחין רמי קלינשטיין למילים של צרויה להב. השיר הגיע למקום ה-18 בלבד בתחרות, אך בישראל זכה להצלחה במצעדי הפזמונים. בסוף השנה השתתפה ריטה בחלק האומנותי של הפסטיגל, בו שרה יחד עם להקת אתניX את השיר "אגדת השמש והירח" שהלחינו זאב נחמה ותמיר קליסקי למילים של אהוד מנור, וכן מחרוזת של שיריה: "רגע פרטי", "עטוף ברחמים", "אני חיה לי מיום ליום", "בוא", "שיר אהובת הספן", "ימי התום", "הנסיכה והרוח" ו"שביל הבריחה".
בשנת 1991, ריטה שיתפה פעולה עם דודו פישר במופע המוזיקלי "הערב מחזמר" שכלל שירים מהמחזמר "קול נדרי" שהולחנו על ידי המלחין הבינלאומי לאלו שיפרין, וכן מבחר שירים ממחזות מפורסמים, בהם, "מצחיקונת", "סיפור הפרברים" ועוד. "הערב מחזמר" תועד על גבי אלבום באותו שם. באותה השנה זכתה ריטה במקום הראשון בתואר "זמרת השנה" בתחרות "תפוח הזהב" של רשות השידור.
בשנת 1992 השתתפה ריטה בהצגה "אילוף הסוררת" בתיאטרון באר שבע ובהצגת המופת האמריקאית "חתולה על גג פח לוהט" מאת טנסי ויליאמס, בתיאטרון הבימה. ריטה גילמה את דמותה של גיבורת ההצגה, מגי, לצידם של השחקנים יוסי פולק וברוך דרור. באותה שנה זוכה ריטה בתואר "תפוח הזהב" לזמרת השנה מטעם רשות השידור.
באותה שנה עבדה ריטה על אלבום שלישי, בהפקת קלינשטיין. ממנו יצאו שני תקליטי שדרים לחניו של קלינשטיין לשירים "חזיון מקומי" (למילים של אהוד מנור) ו"תחנה של זמן" (למילים של אסתר שמיר), אך האלבום נגנז ושיריו הופיעו מאוחר יותר על גבי אלבום אוסף של ריטה. שיר נוסף שהוקלט לאלבום הוא "אני בחורה פשוטה", שכתב מאיר גולדברג והלחין עובד אפרת, אבל נפסל על ידי מפיקיה מסיבה לא ידועה ולא יצא מעולם. אפרים שמיר כלל באלבומו השני מאותה שנה את השיר, ששמו שונה ל"אני אוהב נשים" ועם מילים חדשות, גם הן של גולדברג (גם המילים החדשות עוררו סערה מאחר שהן מרמזות לטרנסג'נדריות).
בשנת 1993 יצא באירופה, בעיקר בצרפת ובבלגיה, סינגל השיר "רוקסן" בביצועה של ריטה וכבש את מצעדי הפזמונים למשך זמן ניכר. הסינגל זכה גם להצלחה קופתית מרשימה ונמכר שם ב-140,000 עותקים. השיר היה למעשה סנונית ראשונה מאלבום נוסף ושני באנגלית שהיה אמור לצאת בחו"ל, שש שנים לאחר צאת האלבום "Breaking Those Walls".
בתחילת 1994 גם תוכנן לצאת תקליטון שדרים, אך לבסוף האלבום נגנז. בכתבה במגזין "מעריב לנוער", שפורסמה לפני גניזתו של התקליט, סיפרה ריטה כי במקביל אספה חומר לאלבום חדש בעברית, ושהתוצאה מכך היא שההקלטה של האלבום באנגלית עיכבה את העבודה על האלבום העברי (וגם הפריעה לעבודה בין לבין), ולכן הרעיון לתקליט החדש בחו"ל נגנז.
באותה שנה, עבדה ריטה על אלבום נוסף בעברית, "ערים בלילה", שהיה בסגנון מזרחי, אך גם הוא נגנז ולא יצא ממנו אפילו שיר אחד.
בסוף אותה שנה, שש שנים לאחר אלבומה הקודם, חזרה ריטה עם אלבומה השלישי, "אהבה גדולה", שלמעשה היה האלבום העברי שהוקלט במקביל לאלבום הגנוז באנגלית, והחליף את האלבום "ערים בלילה". לראשונה לא היה קלינשטיין המלחין העיקרי באלבום, והלחין בו רק חמישה שירים. בין הכותבים והמלחינים היו יעקב רוטבליט, ערן צור, רחל שפירא, שלום חנוך ושלמה ארצי. על העיבודים היו אחראיים משה לוי ונאור דיין, עם הפקה מוזיקלית של לואי להב. גם אלבום זה נחל הצלחה גדולה, והכיל להיטים רבים, כ"ערב כחול עמוק" שכתב מאיר אריאל והלחין שלמה יידוב, "האם אתה מאושר" שהלחין שלמה ארצי למילים של אריאנה הרן הכהן,"אהבה גדולה" שכתב יעקב רוטבליט ו"ציפור זרה" שכתבה רחל שפירא והלחין ערן צור, השיר "ציפור זרה" לווה בקליפ רב השראה בבימויו של יריב גבר, שעלות הפקתו הגיעה כמעט למאה אלף דולרים, יותר מכל קליפ אחר שהופק אי פעם בישראל. הקליפ זכה בערוץ MTV בתואר הווידאו קליפ הזר הטוב ביותר של השנה. האלבום כלל גרסת כיסוי לשירם של הברירה הטבעית "ילדים זה שמחה", בביצוע שהפך למוכר לא פחות מהמקורי. "אהבה גדולה" שהיה אלבום יקר מאוד בהפקתו שיחזר את הצלחת שני האלבומים הראשונים, ונמכר ב-160,000 עותקים. בעקבות האלבום יצאה ריטה לסיבוב הופעות מצליח שנמשך כארבע שנים. בשנת 1994 זכתה פעם נוספת בפרס "תפוח הזהב" לזמרת השנה. אגב, סמל השם "ריטה", אשר מופיע על גבי עטיפת האלבום, יופיע בחלק מאלבומיה הבאים.
בשנת 1995 השתתפה ריטה בדיבוב סרט האנימציה "פוקהונטס" של חברת וולט דיסני, בו דיבבה את הדמות הראשית כמחווה לבתה הבכורה, משי. ריטה שרה את רוב שירי פסקול הסרט, הבולטים שבהם "צבעי הרוח" ו"שם מעבר לנהר".
בשנת 1996 סיכמה חברת הליקון עשר שנים לפעילותה של ריטה באלבום האוסף "תחנות בזמן", שכלל שירים שלא הופיעו באלבומיה הקודמים, כ"מחול מטורף", "חזיון מקומי", "שרה ברחובות", "אל תפחד" מתוך הסרט "שירת הסירנה", "אגדת השמש והירח", חידוש לשירה של ג'וזי כץ "תני לי להחליט" מתוך פסטיגל 1994 ועוד. האלבום כלל גם שלושה שירים חדשים: "עד שתעזוב" שכתבה בעצמה, "ארץ מולדת" שכתב יהונתן גפן, אותו הקליטה בשנת 1987 ולא פרסמה אותו, ו"הולכת אליך" שכתב מאיר אריאל והלחין קלינשטיין עם זאב נחמה ותמיר קליסקי. האלבום הצליח מאוד ומכר למעלה מ-150,000 עותקים.
באותה שנה השתתפה ריטה בדואט בשיר הנושא של אלבומו של שלמה ארצי "שניים". השיר היה ללהיט גדול, וזכה בתואר שיר השנה ברשת ג', בעוד ארצי זכה בתואר זמר השנה וריטה בתואר זמרת השנה.
בשנת 1998, בחגיגת "פעמוני היובל" לציון יובל להקמתה של מדינת ישראל, נבחרה ריטה לשיר את ההמנון הלאומי של ישראל "התקווה", אולם פרסומים על הכוונה לשלם לה 70,000 ש"ח עבור ביצוע ההמנון עוררו ביקורת קשה. ריטה נפגעה מהביקורת הזו והחליטה לפרוש מהחגיגות. לבסוף, הצליח ראש הממשלה דאז בנימין נתניהו, בשיחת טלפון אישית, לשכנעה לחזור בה, ואת הכסף שקיבלה הודיעה שתתרום לצדקה. באותה שנה יצא מארז של אהבה גדולה - ההופעה שכלל קלטת וידאו של ההופעה ותקליטור עם חמישה שירים שלא נכללו באלבומים הקודמים שלה.
בשנת 1999 הוציאה ריטה אלבום כפול בשם "תפתח חלון", אלבום זה הוא היקר ביותר של ריטה מבחינת תקציב ההפקה ועלותו הגיע לכמיליון דולר. תהליך הכנתו היה מורכב, תחילה בשל ההקפדה המיוחדת על איסוף ובחירת הטקסטים ולאחר מכן, בעבודה האולפנית שנמשכה כשנה וחצי. אלבום זה זכה גם הוא להצלחה גדולה כאשר 20,000 עותקים ממנו נמכרו בתוך 24 שעות מרגע שחרורו לחנויות ובתוך חודשים ספורים מכר יותר מ-85,000 עותקים. את שירי האלבום עיבדו משה לוי ולואי להב, ופרט לרמי קלינשטיין השתתפו בלחנים גם אתי אנקרי, אסתר שמיר, לאה שבת ושלמה ארצי. שיר הנושא של האלבום, שכתבה ריטה והלחין קלינשטיין, היה למצליח ביותר מתוכו. פרט לו בלטו גם השירים "או שכן, או שלא" שכתבה עירית לינור, "המכתב הראשון" שכתב יאיר לפיד ו"לא יודעת מה עובר לך בראש", שכתב שלמה ארצי והתפרסם כאשר ביצע אותו בעצמו בדואט עם יעל דקלבאום כעבור שנה. האלבום כלל שני דואטים עם קלינשטיין, "בערב יום העצמאות" ו"זמן", וכמו כן מספר שירים מתורגמים, מפרסית (שפת אמה של ריטה), מפורטוגזית ומספרדית. ריטה חיזקה את הצלחתו של האלבום כאשר חזרה לסיבוב הופעות שתוכנן מראש לחמש עשרה הופעות בלבד בשל הריונה השני.
במקביל להופעות, הוקרן בערוץ 2 סרט תעודי על חייה של ריטה, "חודאדד", בהפקת שלמה פז ויעל בראון ובבימויה של שירי שחר.

העשור הראשון של המאה ה-21

בשנת 2000 הוציאה ריטה את אלבומה השני באנגלית, "Time For Peace", בעיבודים והפקה מוזיקלית של קוראדו רוסטיצ'י האיטלקי שעבד בין היתר עם ויטני יוסטון, אלטון ג'ון, ג'ורג' מייקל ורבים אחרים, האלבום הופץ בהשקה מיוחדת בצרפת בלבד ולאחר כמה חודשים החלה מכירתו גם בישראל. עד היום נמכר האלבום בכ-28,000 עותקים, מהם כשליש בישראל.
באותה שנה היא שרה את השיר "תגיד את זה" עם קלינשטיין, שהיה לשיר הנושא של אלבומו.
בשנת 2001 יצאו ריטה ורמי לסיבוב הופעות מצליח, מתוכו יצאו לרדיו כסינגלים הגרסאות החדשות ל"ימי התום" ו"שביל הבריחה".
סיבוב ההופעות תועד על גבי אלבום כפול שיצא באוגוסט 2001 ומכיל 24 שירים שהוקלטו בערב אחד, "המופע המשותף" כלל עיבודים חדשים למיטב להיטיהם של רמי וריטה וכן גרסה עברית של נעמי שמר לשירו המפורסם של ז'אק ברל, "אל תלכי מכאן", האלבום זכה להצלחה גדולה ועד היום נמכרו ממנו למעלה מ-150,000 עותקים.
בהמשך השנה הופיעה ריטה עם התזמורת הפילהרמונית בניצוחו של אשר פיש ב"קונצ'רטו לריטה ולתזמורת". לראשונה יצאה ריטה במופע המבוסס על רפרטואר קלאסי, שכלל בעיקר אריות ושירים קלאסיים של פוצ'יני, ביזה וגרשווין, לצד עיבודים סימפוניים ללהיטים מוכרים. עד היום ממשיכה ריטה להופיע במתכונת זו במספר הופעות מצומצם ביותר, בארץ ובעולם. בשנת 2001, ריטה גם התארחה באלבומו של יוסי בנאי "לאט", בדואט "ציור של אהבה", שכתב רפי קינן והלחין יונתן בר גיורא.
בשנת 2002 ריטה הופיעה במופע אינטימי וקטן, "ריטה והפסנתר" במסגרת "פסטיבל הפסנתר". המופעים נערכו במרכז ענב לתרבות שבתל אביב. לריטה, שמאז ראשית דרכה הופיעה רק באולמות והיכלי ענק הייתה זו ההתנסות הראשונה מול קהל קטן ובהרכב נגנים כה מצומצם.
במרץ 2003 הוציאה ריטה את האלבום "חמצן". האלבום הצליח פחות מקודמיו, ואף על פי שהגיע למעמד אלבום זהב עם מכירות של כ-30,000 עותקים, היה לאלבום הפחות נמכר מאלבומיה של ריטה, וזכה בעיקר לביקורות פושרות מצד המבקרים. השיר המצליח ביותר באלבום היה "לאלף נמר", שכתבה צרויה להב והלחין קלינשטיין. פרט לו בלטו גם "מלבד אהבה" שכתבה להב, "תשקר לי" שהלחין ארקדי דוכין למילים של ריטה ו"אתה בכל זאת" ("עלית לי בזיכרון") שכתב מאיר אריאל, וזכה להצלחה מחודשת כשבוצע כעבור שנה על ידי דודו טסה. בין כותבי האלבום נכללו גם מוזיקאי רוק ופופ, כדוכין, אביב גפן, שלמה ארצי ומיקה קרני. את השירים עיבדו קלינשטיין, אבי סינגולדה וטל פורר.
בעקבות אלבום זה יצאה ריטה לסיבוב הופעות תחת השם "ריטה ההופעה - Live 2003". סיבוב ההופעות התקיים במהלך 2003 ו-2004 והסתיים באוגוסט 2004. במופע, שנשא אופי יותר אנרגטי עם צוות רקדנים, ריטה ביצעה שירים מאלבומה האחרון "חמצן" לצד מיטב להיטיה.
בשנת 2004 יצאה גרסת הדי.וי.די לקלטת המצליחה של המופע "אהבה גדולה - ההופעה" מ-1998.
באותה שנה גם הקליטה עם עברי לידר גרסה חדשה לשיר "סינדרלה רוקפלה" של אסתר עופרים, עבור פסקול הסרט "ללכת על המים".
באותה שנה השתתפה במופע הצדעה לנעמי שמר, שם הייתה הזמרת שולי נתן מעורבת שלא בטובתה בשערוריה זוטא. מפיק המופע דודו אלהרר החליט שלא להזמין את נתן והעדיף שריטה תשיר את "ירושלים של זהב", להיטה הגדול ביותר של נתן. החלטה זו גררה תגובות רבות נגדו, הן מצד משתתפי המופע והן מצד הקהל האוהד של נתן. אלהרר התחרט לבסוף, הזמין את נתן כדי שתבצע את השיר, ונתן לריטה שיר אחר.
בהמשך אותה שנה התקיימה הצגת הבכורה של "שיקגו", אחד השלאגרים הגדולים בהיסטוריה של ברודוואי. ריטה גילמה את תפקידה של רוקסי הארט וזכתה לשבחים רבים. המחזמר עלה לארבעים הצגות בלבד בתיאטרון בית ליסין ובמשכן לאומנויות הבמה וזכה להצלחה גדולה.
בשנת 2005 יצאה ריטה ל"מופע חורף", מעין "המשך" למופע "ריטה והפסנתר". אלא שהפעם הצוות המוזיקלי הורחב ללהקה בת 4 נגנים. קלינשטיין הפיק מוזיקלית. המופע נשא אופי חורפי מעודן שעיקר כוחו היה במפגש הקרוב עם הקהל. הרפרטואר כלל שירים רבים שנאספו במהלך השנים יחד עם ביצוע מיוחד ל"ירושלים של זהב" של נעמי שמר.
בחודש יולי 2006 העלתה ריטה מופע ראשון מסוגו בארץ, חסר תקדים בהפקתו ובקנה מידה בינלאומי, בהשראת מופעי הענק בלאס וגאס, בשם "One" ("אחד") בגני התערוכה בתל אביב במתחם שהוקם במיוחד כדי להכיל את כל מורכבות המופע שרץ במשך חודש.
המופע הסתיים ב-9 באוגוסט 2006 ובסך הכל צפו בו כ-100,000 אנשים. המופע בוים על ידי חנוך רוזן, הושקעו בו כעשרים מיליון שקלים והוא כלל במות מתרוממות, במה משוכללת הכוללת מסכי ערפל, מסכי מים, מנופי נשיאה, אימאג'ים תלת ממדיים, קרני לייזר, להביורי אש, במות משופעות, 40 רקדנים, אקרובטים ושחקנים. על המופע זכתה ריטה בתואר "אשת השנה בבמה" ב"טקס אנשי השנה" של שידורי קשת. הוא אף תועד על גבי DVD ואלבום שיצאו באותה שנה.
בתחילת שנת 2007 יצאה ריטה לסיבובי הופעות בצרפת ובישראל בשם "ריטה בהיכל", אשר זכו להצלחה גדולה.
בפברואר 2007 נפרדה מנעמי אלשייך, מנהלתה האישית, שעבדה איתה ועם קלינשטיין במשך 20 שנה. בתחילת 2007 פרץ סכסוך בין ריטה ורמי ובין חברת "הליקון", והשניים החליטו להפסיק את התקשרותם עם "הליקון" ולעבור לחברת התקליטים "הד ארצי".
באוקטובר 2007 הוציאה ריטה את הסינגל הראשון "אחרי שאהב" שהלחין קלינשטיין למילים של יהונתן גפן מתוך אלבום חדש.
בינואר 2008 הוציאה ריטה את האלבום "רמזים", בהפקתו המוזיקלית של עברי לידר.
האלבום יצא אחרי שנה קשה לריטה, שכללה פרידה מחברת התקליטים "הליקון" וכן פרידה מתוקשרת מבעלה רמי. עם צאתו של האלבום התראיינה ריטה בספיישל מיוחד בערוץ השני, בו היא דיברה בגילוי לב נדיר על אחת השנים הטעונות בחייה, הראיון זכה לנתוני רייטינג גבוהים.
האלבום "רמזים" התאפיין בקו שקט, מאופק ועדין שלא אפיין את תקליטיה הקודמים.
כסינגלים ראשונים יצאו השירים "אני גרה מול המים" שכתב יוסי בנאי והלחינה ענבל סמדר, "אחרי שאהב" שהלחין קלינשטיין למילים של יהונתן גפן, "הפעם" שכתב והלחין לידר, ו-"מחכה" שהלחין עידן רייכל למילים שלה. "מחכה" זכה להצלחה גדולה והיה תקופה ארוכה השיר המושמע בישראל ועמד בראש כל מצעדי תחנות הרדיו, בהמשך יצאו גם "האם היית" שהלחין קלינשטיין למילים של נועה גולנדסקי, "סוף העונה" שכתבו אלי מורנו ועילי בוטנר ו"היינו גדולים" שכתבה רחל שביט והלחין קלינשטיין. בתוך שבועיים בלבד הגיע האלבום למעמד אלבום זהב וכחודשיים מרגע צאתו הגיע למעמד אלבום פלטינה עם מכירות של למעלה מ-50,000 עותקים, נתון נדיר לתעשיית המוזיקה הישראלית של השנים האחרונות. האלבום לווה בסיבוב הופעות גדול ומצליח שכלל יותר ממאה הופעות בכל רחבי הארץ.
במאי 2008, במסגרת חגיגות השישים למדינת ישראל, נבחרה ריטה לזמרת השישים בהצבעה שערכה "שידורי קשת" במסגרת ערוץ 2.
ביולי 2008 במסגרת תוכנית סיום העונה של חדשות הבידור Y בעשר, הוכתרה ריטה כאשת השנה בעקבות ההצלחה הגדולה והשינוי בחייה האישיים והמוזיקליים.
בסוף אותה שנה נבחרה ריטה לזמרת השנה בארבעה מצעדי תחנות רדיו שונים. כמו כן, פורסם כי "רמזים" הוא האלבום הנמכר ביותר בישראל בשנת 2008 ושהיא האמן המושמע ביותר ברדיו בישראל בשנת תשס"ח.
במאי 2009 ביצעו ריטה ושלומי שבן באופן בלעדי את השיר "מותק את אצלי בראש", שירו של בוב דילן, באנגלית "Mama, You Been On My Mind", אותו תרגם וביצע שבן באלבומו האחרון, במגרת פסטיבל "הבמה הגדולה" במתחם סוזן דלל בתל אביב. באוקטובר 2009 עלה מופע משותף של ריטה עם כנסיית השכל במסגרת פסטיבל תל אביב הראשון במשכן לאמנויות הבמה בתל אביב.

העשור השני של המאה ה-21

בפברואר 2010 הופיעה ריטה מול ראש ממשלת איטליה, ברלוסקוני, בארוחת חגיגית שנערכה לרגל ביקורו בישראל במשכן הנשיא פרס. ריטה שרה את ביצועה המוכר לשירו של ביאליק, "הכניסיני תחת כנפך" ואריה באיטלקית, "הצוענייה". ביוני 2010 יצא לאור ספר ילדים שכתבה, "הלב של שירז". באוקטובר 2010 קיימה ריטה שתי הופעות בביתן הישראלי בתערוכת אקספו 2010 בשאנגחאי, סין, בהזמנת משרד החוץ הישראלי, לרגל היום הלאומי של סין. במאי 2010 יצא השיר "קול זיכרון חוזר" שהקליטה ריטה עם עילי בוטנר שאת מילותיו כתבה בשיתוף עם בוטנר. השיר נכלל באלבומו של בוטנר "עילי בוטנר". בדצמבר 2010 ריטה השתתפה בפסטיגל 2010, בשיר "לילה מטורף בפסטיגל".
בספטמבר 2011 זכתה ריטה בפרס השחקנית הטובה ביותר בפסטיבל הסרטים הקצרים בסן פרנסיסקו על הופעתה בסרט "בן חוזר הביתה". בדצמבר 2011 הוציאה ריטה את אלבומה "השמחות שלי", בהפקת רן אלמליח ועמי רייס מלהקת "כנסיית השכל". האלבום מאופיין במוזיקה פרסית ומחבר את ריטה לשורשיה המשפחתיים והשירים אותם שמעה בילדותה.
בינואר 2012 זכה האלבום בתואר אלבום זהב לאחר שמכר יותר מ-20 אלף עותקים. ביוני 2012 פורסם שעותקים פיראטיים של האלבום ושל השירים שבו זכו לפופולריות רבה באיראן.
בפברואר 2013 יצא סינגל חדש של ריטה, הנקרא "מים צלולים", שיר אותו כתבה ריטה ללחן של עינן פרל. במרץ 2013 הופיעה ריטה במופע בן כשעה בשם "מנגינות למען השלום" במטה האומות המאוחדות שבניו יורק אל מול מזכ"ל האו"ם, באן קי-מון, שנתן את ברכתו למופע וקהל הנציגים, בהם גם כאלו שבדרך כלל אינם אוהדי ישראל, שהריעו לריטה. ריטה שרה בשלוש שפות באותה הופעה: פרסית, עברית ואנגלית. באותו חודש הופיעה ריטה בארוחת הערב הממלכתית במשכן הנשיא שמעון פרס בעת ביקורו של נשיא ארצות הברית ברק אובמה בישראל, שם שרה את "ירושלים של זהב". בספטמבר 2013 ריטה שימשה כשופטת בתוכנית הריאלטי "הכוכב הבא", שמהווה המשך לתוכנית "כוכב נולד". בדצמבר 2013 ביקרה ריטה בבית הלורדים הבריטי כאורחת הכבוד של שגריר ישראל דניאל טאוב, במסגרת האירוע "נשים במוזיקה" שעסק בהעצמה נשית.
בשנת 2014, במלאת 20 שנה למופע "אהבה גדולה", חזרה ריטה עם סיבוב הופעות "20 שנה לאהבה גדולה" שכלל את להיטיה הגדולים.
בפברואר 2015 נבחרה לשמש כפרזנטורית של רשת התכשיטים רויאלטי בעד כ-600,000 ש"ח לשנה.
במאי 2015 הוציאה אלבום בין-לאומי בשם "Heaven Sent", שכולל גרסאות באנגלית לשירים מאלבומה "ימי התום".
באוגוסט 2015 הופיעה למספר מוגבל של הצגות, במחזמר 'גבירתי הנאווה' בתיאטרון הבימה. וגם באותו חודש הוציאה אוסף כפול בן 34 שירים, הכולל להיטים שליוו אותה בשלושת העשורים האחרונים.
בנובמבר 2016, ריטה הופיעה באירוע ההתרמה השנתי של עמותת אנוש לרגל חודש בריאות הנפש הישראלי.
ביוני 2017 התארחה ריטה בהופעתו של רוד סטיוארט בפארק הירקון ושרה איתו את "Sailing". וגם יצא השיר "חבר של פעם" כסינגל ראשון מתוך אלבום חדש. באוגוסט 2017 יצא השיר "מזמן" כסינגל שני מלווה בקליפ וגם יצא אלבומה "ניסים שקופים". בספטמבר 2017, כחודש מצאת האלבום, הוא הגיע למעמד אלבום זהב ומכר 20,000 עותקים. באוקטובר 2017 יצא הסינגל השלישי "קחי לך" שהוא דואט של ריטה עם בתה משי.
בינואר 2018 יצא הסינגל הרביעי "לא מוותרת" מתוך האלבום. במאי 2018 יצא הסינגל החמישי "ניסים שקופים" שהוא שיר הנושא של האלבום. באוקטובר 2018 יצא השיר "נפרדנו כך", שיר הנושא מתוך הסדרה "מלכות" אותו ביצעה ריטה וגם השתתפה בסדרה בתפקיד הראשי.
בנוסף, ריטה שבה לדבב את דמותה של פוקהונטס לצד ביתה שמדבבת את דמויותיהן של מואנה ורפונזל בסרט ראלף שובר את האינטרנט בגרסתו העברית. בנובמבר הופיעה ביפן ושרה בחמש שפות לרגל חגיגות 70 שנה למדינת ישראל מטעם שגרירות ישראל ביפן.
בשנת 2019 במלאת 30 שנה לאלבום "ימי התום", חזרה ריטה לסיבוב הופעות "ריטה ימי התום 2019" שכלל את שירי האלבום ולהיטים נוספים. ביוני 2019 יצא הסינגל השישי "באתי אליך".

חיים אישיים

בשנת 1979 פגשה לראשונה את רמי קלינשטיין. השניים נפגשו בעיר הנוער כשקלינשטיין, אז נער בן שש עשרה, הופיע עם חבר על הבמה, וריטה הייתה בקהל. השניים הפכו לזוג ולשותפים לעשייה המוזיקלית.
באוגוסט 1988 נישא הזוג, לאחר 9 שנות חברות.
בשנת 1992 נולדה בתם הבכורה הזמרת, המדבבת והשחקנית משי קלינשטיין, וב-2001 נולדה בתם השנייה, נועם.
בספטמבר 2007 התגרשו.
בשנים 2009 -2010 הייתה בזוגיות עם העיתונאי רונן ברגמן. מאז אפריל 2017 נמצאת בזוגיות עם השחקן ועורך הדין צ'רלי בוזגלו. מתגוררת בתל אביב.
אחייניתה היא לירז צ'רכי.